Iktatószám: HIV/1497-37/2018.

Napirend sorszáma:

**Előterjesztés**

**Hévíz Város Önkormányzat Képviselő-testülete**

**2018. június 28-ai, nyilvános ülésére**

**Tárgy:** Hévíz Város Önkormányzat 2018. évi költségvetéséről szóló 2/2018. (I. 25.) rendelet módosítása

**Az előterjesztő:** Papp Gábor polgármester

**Készítette:** Kondákorné Farkas Erika Közgazdasági Osztály

**Megtárgyalta:** Jogi- Ügyrendi, Szociális Bizottság,

Oktatási, Kulturális és Sport Bizottság,

Pénzügyi, Turisztikai és Városfejlesztési Bizottság

**Törvényességi szempontból ellenőrizte:** dr. Tüske Róbert jegyző

Papp Gábor

Polgármester

**1.**

**BEVEZETŐ**

Az államháztartásról szóló 2011. évi CXCV. törvény (továbbiakban Áht.) 34. § (1) bekezdése alapján a helyi önkormányzat költségvetési rendeletében megjelenő bevételek és kiadások módosításáról, a kiadási előirányzatok közötti átcsoportosításról - (2) és (3) bekezdésben meghatározott kivétellel – a képviselő-testület dönt.

A helyi önkormányzat költségvetési rendelete lehetővé teheti a polgármester számára a helyi önkormányzat bevételeinek és kiadásainak módosítását és a kiadási előirányzatok közötti átcsoportosítást.

Az Áht. 34. § (4) bekezdés szerint a képviselő-testület a (2) és (3) bekezdés szerinti előirányzat-módosítás, előirányzat-átcsoportosítás átvezetéseként - az első negyedév kivételével – negyedévenként, a döntése szerinti időpontokban, de legkésőbb az éves költségvetési beszámoló elkészítésének határidejéig, december 31-ei hatállyalmódosítja költségvetési rendeletét.

Ha év közben az Országgyűlés, a helyi önkormányzatot érintő módon a támogatások előirányzatait zárolja, azokat csökkenti, törli, akkor az intézkedés kihirdetését követően haladéktalanul a képviselő-testület elé kell terjeszteni a költségvetési rendelet módosítását.

A (3) bekezdés szerint a helyi önkormányzati költségvetési szerv bevételi és kiadási előirányzatai – a Kormány rendeletében meghatározott esetben – a helyi önkormányzati költségvetési szerv saját hatáskörében módosíthatja, kiadási előirányzatok egymás között átcsoportosíthatja.

Hévíz Város Önkormányzat 2018. évi költségvetéséről szóló 2/2018. (I. 25.) rendelet módosítása – az állami támogatás összegének módosulása, az államháztartáson belülről és kívülről átvett; államháztartáson belülre és kívülre átadott pénzeszköz előirányzott összegének módosulása, a 2017. évi költségvetési maradvány igénybevétel előirányzatának pontosítása, a felhalmozási kiadási előirányzatok módosítása, a működési kiadások előirányzatának változása, a valamint a Képviselő-testületi döntések költségvetési rendeleten való átvezetése miatt – vált szükségessé.

**2.**

**BEVÉTELEK**

Az önkormányzat és intézményei bevételi főösszege jelen rendelet módosítás hatására 291.787 ezer Ft-tal változik.

A ***működési pénzforgalmi bevételek*** előirányzata53.518 ezer Ft-tal emelkedik.

Az **önkormányzatnál** a működési pénzforgalmi bevételi előirányzat 49.907 ezer Ft-tal növekszik.

Ezen belül: 6.464. ezer Ft-tal csökken az önkormányzat *államháztartáson belüli működési célú támogatásainak*összege.

Az önkormányzat *állami támogatás* címen kapott előirányzata csökken ezzel az összeggel. Ezen belül a *helyi önkormányzat általános működésének és ágazati feladatainak támogatása* 1.801 ezer forinttal emelkedik.

A központi költségvetés a 257/2000. (XII. 26.) Kormány rendelet alapján támogatást biztosít a helyi önkormányzatok számára a szociális, valamint a gyermekjóléti és gyermekvédelmi ágazatban dolgozók részére folyósítandó szociális összevont pótlék és az azt terhelő szociális hozzájárulási adó összegére. A Magyar Államkincstár 1.413 ezer forintot utalt a 2018. évi szociális ágazati összevont pótlék címén, mellyel a május hónapra finanszírozta az szociális területen dolgozók szociális pótlékának összegét. Az összeg az *önkormányzat szociális, gyermekjóléti és gyermekétkeztetési feladatok ellátására kapott állami támogatások* előirányzatát növeli.

388 ezer forint az Államkincstár által folyósított kulturális pótlék összege. A 150/1992. ( XI. 20.) Kormány rendelet 21. §-a alapján a központi költségvetés támogatást biztosít a helyi önkormányzatok részére a művészeti, közművelődési és közgyűjteményi területen dolgozó közalkalmazottak kulturális pótlékára és az azt terhelő szociális hozzájárulási adóra. A fenti összeg a közművelődési területen dolgozók 2018. május hónap bérekkel kifizetett pótlékának és azt terhelő szociális hozzájárulási adójának támogatott összege. Az összeg *települési önkormányzatok kulturális feladatainak támogatására* kapott állami támogatások előirányzatát növeli.

*Működési célú és kiegészítő támogatások* előirányzata jelen rendeletmódosítás során 8.265 ezer forinttal csökken.

* Az eredeti költségvetésben a *2018. évi bérkompenzáció* támogatásának összegét már terveztük, a fejezeti kezelésű pénzeszköz átvételek között. A MÁK nettó finanszírozásának, előirányzat közlő adatlapja alapján a 2018. március-április havi bérkompenzáció összege 485 ezer Ft. Az összeg átcsoportosításra kerül a működési célú és kiegészítő támogatások előirányzata közé.
* Az áprilisi költségvetési rendeletmódosítás során 8.750 ezer forinttal növeltük a kiegészítő állami támogatások előirányzatát a 2016. június 5-i esőzések okozta károk helyreállítására kapott állami támogatás összegével. Időközben tisztázódott, hogy a Magyar Államkincstár a vis maior támogatás összegét nem működési, hanem felhalmozási célú támogatásként kezeli. Emiatt a 8.750 ezer forintos támogatás átcsoportosításra kerül a felhalmozási célú állami támogatások közé.

Az *egyéb működési célú támogatások államháztartáson belülről* kapott előirányzata 1.983 ezer Ft-tal emelkedik.

A költségvetési szerveknél foglalkoztatottak 2018. évi bérkompenzációjára tervezett előirányzat – a 2018. március és április havi bérkompenzáció összegével - 485 ezer forinttal csökken. Az összeg átcsoportosításra kerül a kiegészítő állami támogatások közé.

2.468 ezer Ft támogatást folyósított 2018. június 11. napján az Emberi Erőforrások minisztériuma a 2018. évi jelzőrendszeres házi segítségnyújtás támogatására. Mivel az önkormányzat az eredeti költségvetés összeállításakor előirányzat szintjén már finanszírozta a szociális önként vállalt feladat ellátását. A támogatásnak megfelelő önerő az általános tartalékba helyezhető.

*Közhatalmi bevételek* előirányzata 84 ezer forinttal emelkedik. Az előirányzat emelkedését a talajterhelési díj befolyt összege emeli meg.

A pénzügyi mérleg egyensúlyának fenntartása miatt, 32.096 ezer Ft átcsoportosítás szükséges a kötelező és nem kötelező bevételi előirányzatok között.

*Működési bevételek* előirányzata 54.304 ezer forinttal emelkedik. A bevétel a következőkből tevődik össze:

* 48.993 ezer Ft a Rózsakerti ingatlanrész és ingóságok értékesítését terhelő kiszámlázott általános forgalmi adó összege, mely működési bevételként jelenik meg.
* 5.238 ezer Ft a hévízi 904/4.-es helyrajzi számon nyilvántartott ingatlanból 320 m2 „kivett beépítetlen terület” ingatlanrész és a 904/6-os helyrajzi számon nyilvántartott ingatlanból 777 m2 „kivett beépítetlen terület” ingatlanrész értékesítését terhelő kiszámlázott általános forgalmi adó összege
* 73 ezer Ft az Erzsébet királyné utcai rongálás után, a biztosító által fizetett kártérítés összege.

***Felhalmozási pénzforgalmi bevételek:***

Az önkormányzat és intézményei ***felhalmozási pénzforgalmi bevételi*** előirányzata 211.024 ezer Ft-tal módosul.

Ebből az előirányzat növekedésből 209.607 ezer Ft az **Önkormányzat**nál megjelenik meg.

8.750 ezer Ft a már említett – a működési célú támogatások közül átcsoportosított - vis maior támogatás összege. Ezzel az összeggel kialakításra kerül a *felhalmozási célú állami támogatások* előirányzata, mely a pénzügyi mérlegben új soron jelenik meg.

200.857 ezer forinttal nő a *felhalmozási bevétel* előirányzata.

Az *ingatlanértékesítés előirányzata* 196.721 ezer forinttal emelkedik:

* 177.321 ezer Ft a Rózsakert ingatlanrész értékesítéséből származó áfa nélküli bevétel összege.
* 19.400 ezer Ft a HÉVINVEST SPA-GOLF Zrt. részére értékesített két ingatlanrész értékesítéséből származó Áfa nélküli bevétel összege.

4.136 ezer Ft a Rózsakerti ingatlan rész értékesítéshez kapcsolódó ingóság, *egyéb tárgyi eszköz értékesítés* Áfa mentes bevétele.

***Finanszírozási bevételek:***

1.164 ezer forint összegben kialakításra kerül az *államháztartáson belüli megelőlegezés* előirányzata. Ez a 2018. január-május havi közfoglalkoztatással kapcsolatos kiadások fedezetének állami megelőlegezése. A megelőlegezett összeg a következő havi nettó finanszírozás során visszavonásra kerül.

**Intézmények:**

**Polgármesteri Hivatal:**

A Polgármesteri Hivatal bevételi főösszege 27.388 ezer forinttal emelkedik.

29 ezer forinttal növekszik a ***működési pénzforgalmi bevételek*** előirányzata.

Ezzel az összeggel nő az *egyéb működési célú támogatások államháztartáson belüli előirányzata*. A Nemzeti Választási Iroda a 1.387 összegben fogadta el az országgyűlési képviselői választások államilag támogatott összegét. Az előleg és az elszámolás során elfogadott felhasználás közötti különbözetet, 29 ezer forintot 2018. június 1. napján utalta a Polgármesteri Hivatal számlájára.

A ***finanszírozási bevételek*** előirányzata 27.359 ezer forinttal emelkedik.

Fenti összegből 16.456 a 21/2018. (V. 30.) 2017. évi zárszámadásról szóló rendeletben elfogadott *előző évi maradvány igénybevételének* összege.

10.903 ezer Ft az *irányítószervi működési célú támogatás* összege.

Ebből az előirányzott összegből:

* 75 ezer Ft az országgyűlési képviselői választásokkal kapcsolatos önerő.
* 10.828 ezer Ft, a 2018. I. félévi jutalom keret felosztásából - a Képviselő-testület 101/2018. (IV. 26) határozata alapján - a Polgármesteri Hivatal részére megállapított összeg.

**GAMESZ:**

Az intézmény **bevételi előirányzata** 9.367 ezer Ft-tal emelkedik.

461 ezer forinttal nőa ***működési pénzforgalmi bevételek*** tervezett összege.

Az Áht-n belülről származó egyéb működési célú pénzeszköz átvétel előirányzatát növeli a Zala Megyei Kormányhivatal Munkaügyi Központjától, közfoglalkoztatási szerződéssel alkalmazottak támogatására kapott időarányos összeg.

A ***finanszírozási bevételek*** előirányzata 8.906 ezer forinttal emelkedik.

1.501 ezer Ft az előző évi maradvány felhasználás összege.

7.405 ezer Ft a jutalomkeret felosztásból származó irányító szervi működési célú támogatás.

**Brunszvik Teréz Napközi Otthonos Óvoda:**

Az intézmény **bevételi előirányzata** 3.322 ezer Ft-tal emelkedik.

*A* ***finanszírozási bevételek*** *előirányzata növekszik ezzel az összeggel.*

3 ezer Ft az előző évi maradvány felhasználás összege.

3.319 ezer Ft a jutalomkeret felosztásból származó irányító szervi működési célú támogatás.

**Gróf I. Festetics György Művelődési Központ:**

Az intézmény ***működési pénzforgalmi*** ***bevételi előirányzata*** 1.744 ezer forinttal emelkedik.

A *működési bevételek* előirányzata 1.744 ezer forinttal emelkedik. A művelődési intézmény megállapodást kötött a Z+D Kft-vel. Egy május végi családi nap megszervezésére és megrendezésére a művelődési intézmény biztosította a helyszínt, valamint a tárgyi és személyi feltételeket. Cserébe a Kft 1.744 ezer forintot fizetett.

A ***finanszírozási bevételek*** előirányzata 8.931ezer forinttal növekszik.

3.904 ezer Ft az előző évi maradvány felhasználás összege.

5.027 ezer Ft az irányító szervi támogatás előirányzatának emelkedése, melyből:

2.850 ezer forint a III. Hévízi Futófesztivál megrendezésére átadott irányító szervi támogatás.

2.177 ezer Ft a jutalomkeret felosztásból származó irányító szervi támogatás.

**TASZII:**

A szociális intézmény **bevételi előirányzata** 15.627 ezer Ft-tal növekszik.

1.377 ezer forinttal emelkedik ***a működési pénzforgalmi bevételek*** előirányzata.

Az *Áht-n belülről származó egyéb működési célú pénzeszköz átvétel* előirányzatát 994 ezer forinttal növeli a Zala Megyei Kormányhivatal Munkaügyi Központjától, közfoglalkoztatási szerződéssel alkalmazottak 2018. április-május hónapokra kapott támogatása.

383 ezer forinttal nő a működési bevétel. A szociális intézmény eladta a Fiat Doblo típusú gépjárművét. Az összeg az értékesített gépkocsi eladási árának Áfa tartalma.

***A felhalmozási pénzforgalmi bevétel*** 1.417 ezer forinttal emelkedik. Ez az **összeg** **az** értékesített gépjármű Áfa mentes eladási ára.

A ***finanszírozási bevételek*** előirányzata 12.833 ezer forinttal növekszik.

5.752 ezer Ft az előző évi maradvány felhasználás összege.

7.081 ezer Ft az irányító szervi támogatás előirányzatának növekedése.

**3.**

**KIADÁSOK**

Az önkormányzat és intézményei kiadási előirányzatának főösszege – azonosan a bevételi főösszeggel 291.787 ezer Ft-tal módosul.

A ***működési pénzforgalmi kiadások*** kiemelt előirányzatának tervezett összege önkormányzat és intézményei esetében 150.081 ezer Ft-tal emelkedik.

**Önkormányzat**

Az önkormányzat kiadásainak előirányzata 259.143 ezer Ft-tal emelkedik.

Ezen belül a ***működési pénzforgalmi kiadások***előirányzata 82.122 ezer Ft-tal növekszik. A *személyi juttatások* előirányzata 274 ezer forinttal a *munkaadót terhelő járulékok* előirányzata 13 ezer forinttal emelkedik.

Az előirányzatot növeli:

* Keszthelyi kórház dolgozóinak családi napjával kapcsolatos vásárlási utalvány formájában nyújtandó támogatás összege.
* Helikon Ünnepségen hévízi diákok jutalmazására kiosztandó 10 db vásárlási utalvány értéke.
* Festetics Bálra vásárolt támogatói jegyek ellenértéke.

Mindhárom támogatás reprezentációnak minősül és a „polgármesteri keretet” terheli.

A Parkolási Iroda 2018. évi személyi juttatásának és munkaadót terhelő járulékának tervezett összege, a megemelt garantált bérminimum miatt nem elegendő az éves kiadások fedezetéhez. Ezért személyi juttatásra 2.500 ezer forintot, a járulékra 500 ezer forintot átcsoportosítunk az „egyéb ki nem emelt” kiadások részletezőn szereplő előirányzatból. Szinten átcsoportosítással biztosítható a Parkolási Iroda részére megszavazott 2018. I. félévi jutalom keret - 800 ezer Ft összegű személyi juttatásának és 156 ezer Ft összegű járulékának - fedezete. Az átcsoportosítások hatására – mivel azok azonos költség nemen belül, a két részletező között bonyolódnak - a személyi juttatások és munkaadót terhelő járulék előirányzata nem változik.

Az önkormányzat *dologi kiadások* előirányzata 56.873 ezer Ft-tal emelkedik.

* 48.993 ezer forint a Rózsakerti ingatlanrészek és ingóságok értékesítéséből származó Áfa bevétel összege, mely fizetendő általános forgalmi adóként tervezésre kerül.
* 5.238 ezer Ft a 904/4 és 904/6. helyrajzi számú ingatlanrészek értékesítéséből származó Áfa bevétel, mely szintén befizetési kötelezettségként terheli az önkormányzatot.
* 2.500 ezer Ft az önkormányzat helyi adóbevétel átadási kötelezettségére vonatkozó peres ügy jogi képviseletével kapcsolatos kiadásokra tervezett összeg.
* 35 ezer Ft a 2017. évi rezsicsökkentés jegyében kapott, kiegészítő szociális tűzifa támogatás keretében vásárolt tűzifa, vásárlási árához szükséges önerő és a tűzifa kiszállítására fordított előirányzat.
* 50 ezer Ft, 25 db magyar-orosz fogorvosi szótár vásárlására fordítható előirányzat összege.
* 50 ezer Ft a „Férfi felelősség fája ” ültetésére fordítandó összeg.
* 7 ezer Ft Keszthelyi kórház dolgozóinak családi napjával kapcsolatos vásárlási utalvány Áfa vonzata.

Utóbbi három kiadás a „polgármesteri keretet” terheli.

18.524 ezer forinttal emelkedik az *Államháztartáson belüli működési pénzeszköz átadás* előirányzata.

Költségvetésünkben a „Dorint Rogner Lótusz Therme Szálloda” terület átcsatolása miatt Alsópáhok és Keszthely részére 2018. évben fizetendő helyi adó átadás előirányzata kifizetésre került. Az előirányzat nem biztosítja az ez évben még fizetendő - 2018. június 30-ig várhatóan befolyó - a területen működő két vállalkozás által fizetett helyi adó 20, illetve 15 százalékának átadásához szükséges fedezetet. Emiatt Alsópáhok Község Önkormányzat részére átadandó előirányzat 10.255 ezer forinttal, Keszthely Város Önkormányzat részére átadandó előirányzat 7.691 ezer forinttal megemelésre kerül.

Eredeti költségvetésünk - a Nagykanizsai Tankerületi Központ 2017. évi kérelmének megfelelően - 1.112 ezer Ft összegben tartalmazza az ez évi iskolatej program támogatását. A 2018/2019. tanév iskolatej program megvalósításának támogatási igénye ennél 578 ezer forinttal több. A különbözet „polgármesteri keret” terhére biztosítható.

Hévíz Város Képviselő-testülete 122/2018. (V. 30.) határozatában a Hévízi Kulturális Központ Nonprofit Kft jogutód nélküli megszüntetéséről döntött. A végelszámolással történő megszüntetés akkor biztosítható, ha a Kft minden eddigi és a végelszámolás során keletkező fizetési kötelezettségének eleget tud tenni. 821 ezer Ft a Nonprofit Kft. megszüntetése során még felmerülő kiadások fedezetéhez szükséges támogatás összege. Az összeget a Képviselő-testület 174/2017. (V. 25.) határozatával már megszavazta. Az összeg az idei évben vált időszerűvé. Az összeg biztosítása - az államháztartáson belüli működési pénzeszköz átadás előirányzat részeként kialakított - „felosztható keret” átcsoportosításával oldható meg.

35.025 ezer Ft-tal nő az *Államháztartáson kívüli működési célú* *pénzeszköz átadás* előirányzata.

A Képviselő-testület 100/2018. (IV. 26.) határozatában 29.100 ezer Ft támogatást biztosít támogatást biztosít a Hévízi Sportkör, Társasági Adókedvezmény pályázat önerejéhez. A támogatásból 13.500 ezer Ft működési célokat szolgál.

A Hévízi Sportkör 2018. június 9. napján benyújtott kérelmében a 2018. évi működéshez további 21.150 ezer Ft támogatást kér.

A fenti összegből:

* 5.000 ezer forintot a kosárlabda működési támogatásra,
* 150 ezer forintot az Íjász Szakosztály támogatására,
* 1.000 ezer forintot a TAO pályázat előzetes tervezési és költségvetés készítési feladataira,
* 7.500 ezer forintot Labdarúgó szakosztály utánpótlás nevelési tevékenység kiegészítő támogatására,
* 4.000 ezer forintot plusz humán erőforrás bér és járulék költségeinek támogatására kéri.

A Bencés Szellemiségért Alapítvány részére biztosított 300 ezer Ft támogatás - a megkötött támogatási szerződésnek megfelelően - a felhalmozási pénzeszköz átadás közül átcsoportosításra kerül a működési célú pénzeszköz átadás közé.

A szerződéskötés során tisztázódott, hogy az eredetileg a Református Egyházkerület Pápa részére tervezett és a Hévízi Református Egyházközösség részére átcsoportosított, 1.000 ezer Ft támogatást, utóbbi nem jogosult fogadni. Ezért az előirányzatot vissza kell csoportosítani a Református Egyházkerület Pápa részére. Az átcsoportosítás nem okoz előirányzat növekedést.

75 ezer Ft „polgármesteri keretből” a Keszthelyi Mentők Alapítvány részére biztosított támogatás. A támogatási megállapodás megkötésre került ebben az összegben. Az eredeti költségvetés már tartalmazott 50 ezer Ft működési támogatást. A megkötött megállapodás alapján az 50 ezer Ft visszacsoportosítható a felosztható kerethez.

*Működési célú céltartalék****:***

A működési tartalék együttes előirányzata 31.047 ezer Ft-tal csökken.

A tartalék több címen tartalmaz elkülönített előirányzatot:

A Képviselő-testület 101/2018.(IV. 26.) határozata alapján az *önkormányzati kinevezett dolgozók juttatása* működési tartalék előirányzata 30.000 ezer forinttal, a 2018. I. félévi jutalom keret felosztásával csökken.

Az elmúlt időszakban, a *polgármesteri hatáskörben felhasználható „keretet”* érintő kiadás 1.047 ezer Ft.

A polgármesteri hatáskörben az elmúlt időszakban az alábbi előirányzat felhasználások voltak:

* 30 ezer Ft a Keszthelyi Kórház dolgozóinak családi napja alkalmából vásárlási utalvány formájában biztosított támogatás. A támogatást terhelő járulékos kiadás 14 ezer Ft.
* 578 ezer Ft a 2018/2019. tanév iskolatej programjának többlettámogatás szükséglete.
* 50 ezer Ft a 10 db vásárlási utalvány értéke, mely a Helikoni Ünnepségen a hévízi diákok díjazását szolgálta.50 ezer Ft a 25 db magyar-orosz fogorvosi szótár vásárlására fordított kiadás.75 ezer Ft a Keszthelyi Mentők Alapítvány részére nyújtott támogatás. Az önkormányzat a csíksomlyói pünkösdi búcsún végzett karitatív tevékenységet támogatta ezzel az összeggel.
* 200 ezer Ft a Festetics bálra szóló támogatói jegy vásárlás összege.
* 50 ezer Ft a „Férfi felelősség fája ” ültetésére fordított összeg, mely tartalmazza 1 db facsemete és 1 db emléktábla kiadását.

Fenti kiadások után a még felhasználható keret 2.894 ezer Ft.

Kérem a tisztelt Képviselő-testületet, hogy a fentiekben leírtakat fogadja el a keret felhasználásáról szóló negyedéves tájékoztatásként.

Általános tartalék:

Az általános tartalék előirányzata jelen költségvetés módosítás során 2.460 ezer forinttal emelkedik. Több ellentétes hatású tétel alakította a tartalékot.

Növelte az általános tartalékot:

* 1.413 ezer Ft a szociális összevont ágazati pótlék időarányos jóváírt összege. A TASZII eredeti költségvetésében a szociális területen dolgozók részére fizetendő összeg már kiadásként tervezésre került, melyet irányító szervi támogatással finanszírozunk. Az állami támogatás ezt az önerőt váltja ki. Emiatt az összeg az általános tartalékba helyezhető.
* 388 ezer Ft a kulturális pótlék időarányos jóváírt összege. A dolgozók részére fizetendő illetmény az eredeti költségvetésben, a művelődési intézménynél tervezésre került. Az időarányos támogatás az önerőből tervezett előirányzatot váltja ki. Így a támogatásnak megfelelő önerő az általános tartalékba helyezhető.
* 73 ezer Ft az Erzsébet királyné utcai rongálás utáni biztosítói kártérítés összege.
* 84 ezer Ft a talajterhelési díjból származó bevétel.
* 19.400 ezer Ft a HÉVINVEST SPA-GOLF Zrt. részére értékesített két ingatlanrész - 904/4hrsz-ú ingatlanból 320 m2 és a 904/6 hrsz-ú ingatlanból értékesített 777 m2 - értékesítéséből származó Áfa nélküli bevétel összege.
* 2.468 ezer Ft a jelző rendszeres házi segítségnyújtás kapcsán kapott támogatás által kiváltott saját forrás.

Ugyanakkor az általános tartalék nyújtott fedezetet több tervezett kiadásra. Ezek a következők:

* A „Rogner Hotel „közigazgatási területének átcsatolása miatt, Alsópáhok Község Önkormányzatát és Keszthely Város Önkormányzatát megillető előirányzatok megemelése összesen 17.946 ezer Ft összegben.
* 2.500 ezer Ft az önkormányzat helyi adóbevétel átadásra vonatkozó peres ügy jogi képviseletével kapcsolatos kiadásokra tervezett összeg.
* 810 ezer Ft a szociális intézmény többlettámogatási igénye, mely az átsorolások miatt merül fel, illetve a nem tervezett jubileumi jutalommal kapcsolatos kiadás.
* 75 ezer Ft, az országgyűlési választások támogatásával szemben el nem számolható, a Polgármesteri Hivatalt terhelő kiadás.
* 35 ezer Ft a 2017. évi rezsicsökkentéssel kapcsolatban kapott kiegészítő támogatáson felüli szociális tűzifa beszerzés és kiszállítás költsége.

Fenti növelő és csökkentő hatások eredőjeként az általános tartalék összege 6.695 ezer forintra módosul, melyből szabad felhasználású 2.634 ezer Ft.A többi előirányzat kötelezettségvállalással terhelt.

***Felhalmozási kiadások:***

A ***felhalmozási pénzforgalmi kiadások*** előirányzata az önkormányzat és intézményei esetében 138.082 ezer Ft-tal emelkedik.

Az **Önkormányzat *felhalmozási pénzforgalmi kiadások*** előirányzata 142.122 Ft-tal növekedik.

82.780 ezer forinttal nő a *beruházások* előirányzata és 448 ezer forinttal emelkedik a felújítások előirányzata.

A felhalmozási kiadások célonkénti előirányzatát jelen rendelettervezet 8. számú melléklete tartalmazza.

A Képviselő-testületi döntésének megfelelően bruttó 2.644 ezer forint önerővel megemelésre kerül, a Nagyparkoló T jelű belterületi útépítésre, forgalomtechnikai fejlesztésre vonatkozó előirányzat.

A Képviselő-testület 127/2018. (V.30.) határozatának megfelelően kialakításra kerül, bruttó 65.000 ezer Ft összegben a Kölcsey utca és az Ady utca közötti környezetvédelmi célokat szolgáló, 420 m hosszú zárt rendszerű csapadékvíz-csatorna megvalósítását biztosító előirányzat.

Az immateriális javak között új felhalmozási cél jelenik meg bruttó 343 ezer Ft összegben, mely a városi térfigyelő kamerarendszer üzemeltetési szabályzatának kialakításához szükséges.

Képviselő-testület 141/2018. (VI. 14.) határozata szerint, bruttó 12.065 ezer Ft összegű előirányzat kerül kialakításra szintén az immateriális javak között, melynek célja Hévíz Város Turisztikai honlapjának fejlesztése.

A 143/2018 (VI. 14.) KT határozat szerint, bruttó 4.308 ezer Ft önkormányzati önerővel megemelésre kerül a Nyírfa utcai projektre elkülönített előirányzat.

Bruttó 448 ezer Ft szükséges a Polgármesteri Hivatal lift felújításához. A berendezést a Schindler Hungária Kft. felülvizsgálta. A lift felújítása során a tűzeseti vezérlés kialakítását és a fülke padlójának cseréjét tartják szükségesnek. Ezek a munkák nem képezik a karbantartási szerződés részét, ezért megvalósításukhoz külön felújítási előirányzat kialakítása szükséges.

Bruttó 1.000 ezer Ft átcsoportosításra kerül a „Közép-keleti városrész csapadékvíz elvezetés tervezése és kivitelezése” beruházási cél előirányzatából, a Gersei-Pethő utcai csapadékvíz elvezetés beruházásra. Az átcsoportosítás a felhalmozási kiadások előirányzatát nem növeli.

Felhalmozási célú pénzeszköz átadás Áht-n belülre:

Az előirányzat 3.238 ezer Ft összegben kialakításra kerül.

A Képviselő-testület 155/2018. (V. 30.) határozata alapján az összeg a Zala Megyei Rendőr Fő-kapitányság részére kerül átadásra. Az adománnyal a város, a hévízi Rendőrőrs épületének felújításához járul hozzá.

Felhalmozási célú pénzeszköz átadás Áht-n kívülre:

Az előirányzat 15.300 ezer forinttal emelkedik.

A képviselő-testület a már említett 100/2018. (IV. 26.) határozatában 29.100 ezer Ft támogatást biztosított a Hévízi Sportkör által benyújtott TAO pályázat önerejéhez. Ebből az összegből 15.600 ezer Ft felhalmozási célú támogatás.

Az előző költségvetés módosításban 300 ezer forint felhalmozási célú támogatással járult hozzá az önkormányzat Vaszary bíboros emlékére állítandó szobor kiadásaihoz (szobor készítés, szakértői bírálat, adminisztrációs költségek fedezéséhez). A megkötött támogatási szerződés szerint a támogatás nem felhalmozási, hanem működési pénzeszköz átadás. Emiatt az előirányzat átcsoportosításra kerül a működési pénzeszköz átadások közé.

*Felhalmozási célú tartalék:*

*38.*776 ezer forinttal megemelésre kerül a felhalmozási tartalék előirányzata.

A tartalék összegét emeli

* a Rózsakerti ingatlan és ingóság értékesítés nettó, Áfa nélküli összege, 181.457 ezer forinttal. Az összeg az *egyéb felhalmozási tartalékot* növeli.

A tartalék összegét és ezen belül *Széchenyi utcával kapcsolatos munkák tartalék*át csökkenti:

* 100/2018.(IV. 26.) Kt. határozat szerint, a Hévíz Sportkör TAO pályázatához biztosított önerő 29.100 ezer forint.
* 137/2018.(V. 30.) Kt. határozat alapján a III. 7/3. Nagyparkoló T jelű belterületi útépítéséhez – az adósságkonszolidációban nem részesült önkormányzatok támogatását kiegészítő – bruttó 2.644 ezer forint önerő.
* 125/2018.(V. 30.) Kt. határozatban megállapított III. Hévízi Futófesztivál támogatása, 2.850 ezer Ft.
* A 2017. évi zárszámadási rendeletben megállapított és az eredeti 2018. évi költségvetésben tervezett önkormányzati maradvány különbözet összege, 1.535 ezer forint.
* 115/2018. (V. 30.) Kt. határozatban a Zm-i Rendőr-főkapitányságnak a Hévízi Rendőrőrs tetőfelújítására adományozott 3.238 ezer Ft.
* A Polgármesteri Hivatal liftjének felújításához szükséges 448 ezer forint.
* A városi térfigyelő kamerarendszer üzemeltetési szabályzatának kialakításához szükséges 343 ezer Ft.

Az egyéb felhalmozási tartalékot csökkenti:

* Hévízi Sportkör 2018. évi működéséhez kért többlettámogatás 21.150 ezer Ft.
* 141/2018.(VI. 14.) Kt. határozat szerinti bruttó 12.065 ezer Ft, mely Hévíz Város turisztikai honlapjának fejlesztését szolgálja.
* 141/2018.(VI. 14.) Kt. határozatban megállapított bruttó 4.308 ezer Ft, mely a Nyírfa közre vonatkozó - az adósságkonszolidációban nem részesült önkormányzatok támogatását kiegészítő – a felújítás várható költségvetéséhez szükséges önerő összege.

A kormánydöntés alapján a buszpályaudvar telekvásárlásához engedélyezett 110.160 ezer Ft előirányzat - a Képviselő-testület 127/2018. (V. 30.) határozata alapján - átcsoportosításra kerül a *Kölcsey utca és Ady utca közötti környezetvédelmi célú, zárt rendszerű csapadékvíz elvezetést szolgáló tartalékba*. Egyúttal a tartalék csökkentésre kerül bruttó 65.000 ezer Ft összeggel. Az összegből a felhalmozási kiadásokon belül a III. 19. *Kölcsey utca és Ady utca közötti 420 m hosszú zárt rendszerű csapadékvíz elvezetés* beruházási cím kialakításra kerül.

A felhalmozási tartalékon belül a négy felhalmozási címhez köthető tartalék - fentiek alapján kialakított - előirányzata a következő:

* „Zala két keréken” projekttel kapcsolatos előirányzat 78.232 ezer Ft,
* *Kölcsey utca és Ady utca közötti környezetvédelmi célú, zárt rendszerű csapadékvíz elvezetést szolgáló tartalék* 45.160 ezer Ft,
* „Széchenyi utcával kapcsolatos munkák tartaléka” 115.342 ezer Ft,
* egyéb felhalmozási tartalék 143.934 ezer Ft.

***Finanszírozási kiadások:***

Az előirányzat 1.164 ezer forinttal emelkedik, mely azonos a finanszírozási bevételek módosulásával. Ez a közfoglalkoztatással kapcsolatos megelőlegezés, havi nettó finanszírozást terhelő visszavonása.

**Intézmények:**

Valamennyi intézménynél személyi juttatás és munkaadót terhelő járulék előirányzat emelkedést okoz a 2018. I. félévi jutalom keret felosztása, melyet a 101/2018. (IV. 26.) Kt. határozat engedélyezett.

**Polgármesteri Hivatal**: ***működési pénzforgalmi kiadás előirányzata*** 27.388 ezer Ft-tal emelkedik.

A személyi juttatások előirányzata 22.188 ezer Ft-tal, a *munkaadót terhelő járulék* előirányzata 4.333 ezer Ft-tal növekszik.

A jutalom keret felosztásán túl növeli mindkét előirányzatot az országgyűlési választások tervezett összegének tényleges kiadásra való módosítása, valamint az előző évi maradvány várható felhasználása.

A dologi kiadások előirányzata 837 ezer forinttal megemelésre kerül.

908 ezer Ft az előző évi maradvány felhasználás kötelezettséggel terhelt összege, mely dologi kiadás.

A dologi kiadások összegét csökkenti a választások miatt átadott távolléti díj és a tervezett kiadások tényleges felmerült összegekhez igazítása.

30 ezer Ft összegben kialakításra kerül az Áht-n belüli működési célú pénzeszközátadás előirányzata. Ez 1 fő választási bizottsági tag és 1 fő párt delegált napi távolléti díjának megfelelő összeg. A távolléti díjat a Hévízgyógyfürdő és Szent András Reumakórház kéri megtéríteni.

**GAMESZ:** Az intézmény ***működési pénzforgalmi kiadás előirányzata*** 9.367 ezer Ft-tal emelkedik.

A személyi juttatások előirányzata 6.667 ezer Ft-tal, a *munkaadót terhelő járulék* előirányzata 1.249 ezer Ft-tal növekszik.

Növeli az előirányzatokat:

* a közfoglalkoztatottak 2018. időarányos bére és járuléka.
* jutalomra fordítható összeg.

Dologi kiadások előirányzata 1.501 ezer forinttal emelkedik. Ez az előző évi maradványnak megfelelő, kötelezettségvállalással terhelt összeg, melyet dologi kiadásra kell fordítani.

**Brunszvik Teréz Napközi Otthonos Óvoda:**

Az intézmény ***működési pénzforgalmi kiadás előirányzata*** 3.322 ezer Ft-tal emelkedik.

A személyi juttatások előirányzata 2.777 ezer Ft-tal, a *munkaadót terhelő járulék* előirányzata 542 ezer Ft-tal növekszik. Ez az intézményt érintő jutalomkeret felosztás, Képviselő-testületi határozat szerinti összege.

A dologi kiadások előirányzata 3 ezer forinttal módosul, mely az előző évi alaptevékenységet érintő kötelezettségvállalással terhelt maradvány felhasználás.

**Gróf I. Festetics György Művelődési Központ** kiadási főösszege 10.675 ezer forinttal módosul, melyből 7.175 ezer forinttal emelkedik a ***működési pénzforgalmi kiadás*** előirányzata és 3.500 ezer forinttal nő a ***felhalmozási pénzforgalmi kiadások*** előirányzata.

1.822 ezer forinttal nő a jutalom keret felosztása miatt a személyi juttatások és 355 ezer forinttal a munkaadót terhelő járulék előirányzata.

A dologi kiadások előirányzata 4.998 ezer forinttal emelkedik. Az előirányzat változást több tényező befolyásolja:

* Emelkedik az előirányzat a III. Hévízi Futófesztivál tervezett kiadásai miatt.
* Az előző évi maradvány teljes mértékben kötelezettségvállalással terhelt, mely a dologi kiadások előirányzat 3.904 ezer forinttal emelkedik.
* Az intézmény a Z+D kft-től kapott működési bevételt is dologi kiadásokra kívánja felhasználni.
* 3.500 ezer forint átcsoportosításra kerül a felhalmozási kiadások közé.

**Felhalmozási kiadások:**

Az Igazgató Asszony 2018. június 14-én írt kérelme szerint, a dologi kiadások terhére – kültéri poszter kiállítás megrendezéséhez - 12 db GLOBALTRUSS F33 alukaput kíván beszerezni. A 12 db alukapu - tartozékaival együtt - várhatóan bruttó 3.000 ezer forintba kerül. A Deák téri irodák egyikébe és a Fontana Filmszínház kistermébe 1 - 1 db klíma berendezés beszerzése szükséges, melynek bruttó értéke 500 ezer Ft.

**TASZII:** A szociális intézmény kiadási előirányzata 15.627 ezer forinttal emelkedik, melyből ***működési pénzforgalmi kiadások*** előirányzata 20.707 ezer Ft-tal növekszik.

Az intézmény három költségvetési módosító kérelmet nyújtott be jelen rendelt módosítással kapcsolatban. A kért módosítások és a Képviselő-testület döntése alapján az előirányzatok a következőképpen alakulnak:

A személyi juttatások előirányzata *6.832* ezer Ft-tal, a munkaadót terhelő járulék előirányzata 1.243 ezer Ft-tal növekszik. Mindkét előirányzat módosul:

* A jutalom keret felosztása miatt.
* A közfoglalkoztatási szerződéssel alkalmazott dolgozók április–május havi támogatás szerinti bérrel kapcsolatos kiadásaival.
* Az 1/2000. (I. 7.) SzCsM rendelet képesítési előírásokra vonatkozó melléklete 2018. február 6-i. hatállyal módosult. Emiatt az intézményben dolgozó munkatársak végzettsége és besorolása felülvizsgálásra került. 4 főt érint a „D” fizetési fokozatból „E” fizetési osztályba sorolás. Bár a dolgozók garantált illetményének összegét nem érinti a változás, azonban a szociális ágazati összevont pótlék összegét igen. A 4 fő átsorolása miatti, 10 hónapot érintő különbözete 317 ezer Ft. A munkaadót terhelő kiadás összege 62 ezer Ft. Az intézmény az irányító szervi működési támogatás 379 ezer forinttal való megemelését kéri
* Az intézmény eredeti költségvetése 3 fő részére fizetendő jubileumi jutalmat tartalmazott. További 1 fő esetében nem volt egyértelmű, a 1992. július 1. előtti munkaviszony beszámíthatósága. Ezért az intézmény állásfoglalást kért a Magyar Államkincstár szakértőjétől. Az állásfoglalás szerint, jár a dolgozónak a 25 éves jubileumi jutalom. Ez két havi illetménynek felel meg. Így a személyi juttatások tervezett összegét 361 ezer forinttal, a járulék előirányzatát 70 ezer forinttal kell megemelni. A szociális intézmény az intézményfinanszírozás 431 ezer forinttal történő megemelését kéri.

Dologi kiadások előirányzata 12.632 ezer forinttal emelkedik.

* 5.752 ezer Ft az előző év maradvány felhasználásának összege, melyet dologi kiadásra fordítanak.
* Az intézmény kérelme alapján a Szent András utcai épület homlokzatának hőszigetelése az idei év egyik kiemelt feladta. A homlokzat szigetelése karbantartási, javítási jellegű feladat. Az előirányzat viszont az intézmény költségvetésében a felhalmozási kiadások között jelenik meg. Kérik az előirányzat dologi kiadások közé történő átcsoportosítását, mely 5.080 ezer Ft.
* 1.800 ezer Ft a Fiat Doblo gépjármű értékesítésből származó többletbevétel összege. A többletbevételt a szociális intézmény, az intézményi udvar-kert rehabilitációjára, valamint a Szent András utcai épület kő homlokzatburkolatának tisztítása, védelme dologi kiadására kívánja fordítani.

***Felhalmozási pénzforgalmi kiadáso***k előirányzata 5.080 ezer forinttal csökken.

A fentiekben már említettük, hogy a Szent András utcai épület homlokzatának hőszigetelésére kialakított felhalmozási előirányzatot, az intézmény dologi kiadások közé kéri átcsoportosítani.

**4.**

**LÉTSZÁM**

Az önkormányzat és intézményei 2018. december 31-i létszámkerete nem változik, továbbra is 232.5 fő.

Év közben több határozott idejű változás történik az önkormányzat és a Polgármesteri Hivatal létszáma tekintetében.

**Önkormányzat**nál a horvát–magyar határon átnyúló projekt esetében, 1 fő január 1-től szeptember 30-ig alkalmazott korábbi főfoglalkozású munkavállalói létszám átcsoportosításra került a részfoglalkozásúak közé.

A 117/2018. (V. 30.) Kt. határozat alapján további 1 fő részfoglalkozású munkavállalói álláshely kerül kialakításra a projekt lebonyolításához. Mindkét álláshely 2018. október 1. napjával megszűnik.

Polgármesteri Hivatalnál a Képviselő-testület 103/2018. (IV. 26.) határozata alapján 2 fő főfoglalkozású köztisztviselő adóellenőri álláshely kerül kialakításra, 2018. május 1. és szeptember 30. közötti időszakra. A 2 fő létszámkeret 2018. október 1 napjával megszűnik.

Fenti határozott idejű létszámkeret módosítások nem módosítják, az eredeti költségvetésben megállapított 232,5 fő év végi létszámkeretet.

**5.**

**ÖSSZEFOGLALÓ**

A jelen előterjesztéssel benyújtott - 2018. évi költségvetés módosításáról szóló - rendelettervezet a város költségvetését 5.520.064 ezer Ft bevételi és ugyanannyi összegű kiadási főösszegre módosítja.

A költségvetés módosítását a Bizottságok tárgyalják.

Kérem a Tisztelt Képviselő-testületet, hogy a – költségvetést módosító rendelettervezet és a tájékoztató mellékletek megismerése és megvitatása után – jelen előterjesztéssel benyújtott költségvetési rendeletmódosítást szíveskedjen elfogadni.

A költségvetési rendelet módosítása minősített szótöbbséggel fogadható el.

Hévíz, 2018. június 20.

**6.**

**Előzetes hatásvizsgálat**

A jogalkotásról szóló 2010. évi CXXX. törvény 17. §. (1) bekezdése alapján a jogszabály előkészítője – a jogszabály feltételezett hatásaihoz igazodó részletességű – előzetes hatásvizsgálat elvégzésével felméri a szabályozás várható következményeit.

**Rendelet-tervezet címe:** Hévíz Város Önkormányzat 2018. évi költségvetéséről szóló 2/2018. (I. 25.) rendelet módosítása

**Költségvetési hatása:** A 2018. évi költségvetési rendelet módosításáról szóló rendelet megalkotásához, módosításához kapcsolódó előzetes hatásvizsgálat során megállapítható, hogy az önkormányzatnak az államháztartásról szóló 2011. évi CXCV. törvény 34. §-ában foglalt lehetősége és egyben kötelezettsége, hogy a költségvetési rendeletében megjelenő bevételek és kiadások módosításáról, a kiadási előirányzatok közötti átcsoportosításokról a Képviselő-testület döntsön. A rendeletmódosításra negyedévenként a képviselő-testület döntése szerinti időpontokban, de legkésőbb az éves költségvetési beszámoló elkészítésének határidejéig kerülhet sor.

**Rendelet megalkotásának szükségessége:** A rendeletmódosításról szóló rendelet megalkotásának elmaradása esetén a Képviselő-testület által évközben hozott határozatokban szereplő – az eredeti költségvetésben még nem nevesített - feladatok megvalósításához nem áll rendelkezésre előirányzat. Emiatt a működési és beruházási feladatok végrehajtása nem lehetséges. Az évközben folyósított, az önkormányzatok általános és ágazati feladatokat finanszírozó támogatásainak összege, a működési célú költségvetési és kiegészítő támogatások összegének módosulása, az Áht-n belülről és kívülről átvett pénzek összege, a közhatalmi, egyéb működési és felhalmozási többletbevételek, előző évi maradvány igénybevételének összege, államháztartáson belüli megelőlegezések összege - rendeletmódosítás hiányában nem kerülnek átvezetésre az önkormányzat költségvetéséről szóló rendeleten. Emiatt a költségvetési bevétel nem a valós képet mutatná.

**A jogszabály alkalmazásához szükséges személyi, szervezeti, tárgyi és pénzügyi feltételek**: Jelen költségvetés-módosítási rendelettervezet az Önkormányzatra, és valamennyi intézményére vonatkozóan tartalmaz működési, valamint az Önkormányzat, és a TASZII esetében felhalmozási bevételi előirányzat módosítást. A módosítás érinti a személyi juttatásra és munkáltatót terhelő szociális hozzájárulási adóra, dologi kiadásokra, az egyéb működési kiadásokra és a felhalmozási kiadásokra vonatkozó előirányzatokat. Módosul a finanszírozási bevétel és kiadások tervezett összege is.

A tárgyi feltételek vizsgálata nem értelmezhető a rendelet megalkotása kapcsán, a pénzügyi feltételek vizsgálatára pedig azért nincs szükség, mivel a pénzügyi feltételeket maga a költségvetés határozza meg.

A költségvetési rendeletmódosítás társadalmi, gazdasági, környezeti és egészségi hatása csupán közvetett, a társadalom és a gazdaság egy szűkebb körét, a város és vonzáskörzetéhez tartozó lakosságot érinti, a benne foglalt feladatok és célok megvalósítása érdekében. A rendelkezésre álló előirányzatok módosítása befolyásolja a kötelezően ellátandó feladatok minőségét, az önként vállalt feladatok mennyiségét és azok színvonalát.

**7.**

**Felülvizsgálatok- egyeztetések**

|  |  |  |  |
| --- | --- | --- | --- |
| **Polgármesteri Hivatal** | | | |
| **név** | **beosztás/feladat** | **aláírás** | **megjegyzés** |
| Kondákorné Farkas Erika | Költségvetési ügyintéző |  |  |
| Szintén László | Közgazdasági osztályvezető/pénzügyi ellenőrzés |  |  |
| Dr. Tüske Róbert | Jegyző/törvényességi felülvizsgálat |  |  |

|  |  |  |  |
| --- | --- | --- | --- |
| **Külsős partner** | | | |
| **név** | **beosztás** | **aláírás** | **megjegyzés** |
|  |  |  |  |
|  |  |  |  |